Offentliggørelse af meddelelse om godkendelse af en standardændring af varespecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 83/11)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»GIGONDAS«

PDO-FR-A0143-AM02

Meddelelsesdato: 14. december 2020

BESKRIVELSE AF OG BEGRUNDELSE FOR DEN VEDTAGNE ÆNDRING

1. Område i umiddelbar nærhed

Kommunerne Visan og Mazan føjes til listen over kommuner i departementet Vaucluse, som indgår i området i umiddelbar nærhed.

Tilføjelsen af kommunerne Visan og Mazan, som støder op til det afgrænsede område, vil sandsynligvis fremme betegnelsens udvikling under hensyntagen til dens grundlæggende elementer og navnlig den menneskelige tilknytning. Organisationen til beskyttelse og forvaltning af betegnelsen fremhæver inddragelsen af de erhvervsdrivende, der er involveret i den beskyttede oprindelsesbetegnelses eksistens, og som har vinfremstillingsfaciliteter i disse to kommuner.

Denne ændring påvirker enhedsdokumentet og flyttes til afsnittet »Supplerende betingelser — området i umiddelbar nærhed«.

ENHEDSDOKUMENT

1. Produktets betegnelse

Gigondas

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen(e)

Ikkemousserende rosévin

Vinene har et naturligt alkoholindhold i volumen på mindst 12,5 %.

I emballeringsfasen:

Vinene har et indhold af gæringsdygtigt sukker (glukose + fruktose) på højst 3 gram pr. liter.

De øvrige analytiske kendetegn svarer til det, der er fastsat i EU-reglerne.

Rød- og rosévinene fremstilles hovedsagelig af sorterne Grenache N, Syrah N og Mourvèdre N.

Sorten Grenache N bibringer tanniner og rundhed til sammenstikningerne. I moderate mængder forbedrer druesorten Syrah N farven, den aromatiske intensitet og ældningsevnen, samtidig med at vinens karakter respekteres.

Sorten Mourvèdre N er på grund af sin høje antioxidante effekt det perfekte supplement til sorten Grenache N. Den øger den aromatiske kompleksitet, tilføjer krydrede noter og er perfekt egnet til lagring i træfade.

Rosévin tegner sig for en meget lille del af produktionen, men fortjener stor interesse, navnlig på grund af dens fyldige smag. Den har intense rosa nuancer med violet skær. Den har en bouquet af mandler og kogte bær. Dens smag er både kraftig og afbalanceret.

Generelle analytiske egenskaber Samlet maksimalt alkoholindhold (i % vol.) 14,5 Minimumsalkoholindhold (i % vol.) Samlet minimumssyreindhold i milliækvivalenter pr. liter Maksimalt indhold af flygtig syre (i milliækvivalenter pr. liter) 14,28 Maksimalt indhold af svovldioxid (i milligram pr. liter)

Ikkemousserende rødvine

Vinene har et naturligt alkoholindhold i volumen på mindst 12,5 %.

I emballeringsfasen:

— er æblesyreindholdet på højst 0,4 gram pr. liter

— er det samlede antal polyphenoler på mindst 45

— er indholdet af gæringsdygtigt sukker (glukose + fruktose) på højst 3 gram pr. liter.

De øvrige analytiske kendetegn svarer til det, der er fastsat i EU-reglerne.

Rød- og rosévinene fremstilles hovedsagelig af sorterne Grenache N, Syrah N og Mourvèdre N.

Sorten Grenache N bibringer tanniner og rundhed til sammenstikningerne. I moderate mængder forbedrer druesorten Syrah N farven, den aromatiske intensitet og ældningsevnen, samtidig med at vinens karakter respekteres.

Sorten Mourvèdre N er på grund af sin høje antioxidante effekt det perfekte supplement til sorten Grenache N. Den øger den aromatiske kompleksitet, tilføjer krydrede noter og er perfekt egnet til lagring i træfade.

Rødvinen er en langtidsholdbar vin med en klar farve, der går fra rubinrød til mørk granatrød. De unge vine er velstrukturerede og fyldige med en bouquet af meget modne røde og sorte bær. Den udvikler sig til vilde nuancer af underskov og trøfler.

Generelle analytiske egenskaber Samlet maksimalt alkoholindhold (i % vol.) 14,5 Minimumsalkoholindhold (i % vol.) Samlet minimumssyreindhold i milliækvivalenter pr. liter Maksimalt indhold af flygtig syre (i milliækvivalenter pr. liter) 17,30 Maksimalt indhold af svovldioxid (i milligram pr. liter)

5. Vinfremstillingsmetoder

a. Væsentlige ønologiske fremgangsmåder

Dyrkning af vinstokkene

Dyrkningsmetoder

— Afstanden mellem rækkerne må ikke overstige 2,5 meter.

— Hver stok har et areal på højst 2,5 kvadratmeter. Dette areal beregnes ved at gange afstanden mellem rækkerne med afstanden mellem vinstokkene i samme række.

— Afstanden mellem stokkene i en række varierer mellem 0,8 og 1,25 meter.

— Vinstokkene beskæres kort (Gobelet- eller Royat-beskæring) med højst seks grene. Hver gren har højst to knopper.

— Der må højst foretages Royat-beskæring i to år. I denne periode er enkelt Guyot-beskæring tilladt med højst otte knopper på skuddet og en gren med højst to knopper.

Kunstvanding kan tillades.

Ønologiske fremgangsmåder

Specifik ønologisk fremgangsmåde

— Enhver varmebehandling af de høstede druer ved en temperatur på over 40 °C er forbudt.

— Anvendelse af træflis er ikke tilladt.

— Det er ikke tilladt at anvende ønologisk kul, hverken alene eller blandet i præparater, til fremstilling af rosévine.

Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

b. Maksimalt udbytte

40 hektoliter pr. hektar

6. Afgrænset geografisk område

Druehøsten, fremstillingen, forarbejdningen og lagringen af vinen finder sted i kommunen Gigondas i departementet Vaucluse.

7. Primær(e) druesort(er)

Grenache N

Mourvèdre N — Monastrell

Syrah N — Shiraz

8. Beskrivelse af tilknytningen

På de sydlige vindyrkningsarealer i Vallée du Rhône, der er anerkendt som »Cru des Côtes du Rhône«, er området for den kontrollerede oprindelsesbetegnelse »Gigondas« uløseligt forbundet med det bemærkelsesværdige kalkstensmassiv Dentelles de Montmirail, et område, der er spektakulært på grund af erosionen. Det afgrænsede geografiske område omfatter udelukkende kommunen Gigondas i departementet Vaucluse. Vindyrkningsarealet ligger i en højde af mellem 160 og 400 meter med en beliggenhed, der beskytter mod for voldsomt solskin om sommeren. Dets beliggenhed på skråninger beskytter det mod tåge og forårsfrost og sikrer en regelmæssig høst hvert år. Klimaet er typisk provencalsk — et klima præget af kontraster med sommervarmen fra Middelhavet og den kraftige mistralvind. Som i hele Middelhavsområdet kan der forekomme skybrud i jævndøgnsperioder.

I to årtusinder har landsbyen Gigondas ved foden af Dentelles de Montmirail hovedsageligt levet af vindyrkning. Soldaterne i den 2. romerske legion tilskrives etableringen af de første vindyrkningsarealer. I det nittende århundrede voksede produktionen af »Gigondas«-vinene og deres omdømme konstant. Takket være dette omdømme blev der på grundlag af loven af 6. maj 1919 ansøgt om oprindelsesbetegnelsen »Gigondas« for vinene allerede i 1924.

Produktionen af »Gigondas«, der oprindeligt foregik i det geografiske område med den kontrollerede oprindelsesbetegnelse »Côtes du Rhône« (dekret af 19. november 1937), blev hurtigt anerkendt for sin kvalitet og for vinenes identitet. Navnet på kommunen kunne således allerede fra 1951 naturligt forbindes med navnet på den kontrollerede oprindelsesbetegnelse »Côtes du Rhône«, og ved dekret af 6. januar 1971 blev den kontrollerede oprindelsesbetegnelse »Gigondas« anerkendt og indlemmet i kategorien »Crus des Côtes du Rhône«.

Vinene er opdelt i to farver, nemlig rødvinene, som tegner sig for 99 % af produktionen, og rosévinene, der er mindre kendte. Rødvinene og rosévinene fremstilles hovedsagelig af sorterne Grenache N, Syrah N og Mourvèdre N.

Rødvinen er en langtidsholdbar vin med en klar farve, der går fra rubinrød til mørk granatrød. De unge vine er velstrukturerede og fyldige med en bouquet af meget modne røde og sorte bær. Den udvikler sig til vilde nuancer af underskov og trøfler.

Rosévin tegner sig for en meget lille del af produktionen, men fortjener stor interesse, navnlig på grund af dens fyldige smag. Den har intense rosa nuancer med violet skær. Den har en bouquet af mandler og kogte bær. Dens smag er både kraftig og afbalanceret.

»Gigondas«, der tidligere var kendt som »jucunditas«, som betyder »glæde« på latin, kan med rette betragtes som foretrukken kommune til produktion af vine med en stærk identitet og en veletableret kvalitet.

Lokalsamfundet i denne kommune har historisk set formået at udnytte de naturlige kvaliteter i området, som er meget velegnet til vindyrkning, og respektere råvarens originalitet som følge af dyrkningen af jorden.

Midt i et landskab, der er lige så storslået som gavnligt på grund af det klima, det skaber, dyrkes vinen i et område med grønne egetræer og oliventræer i en gennemtrængelig jord, som begrænser erosionen fra afstrømmende vand og muliggør hurtig tørring på de omhyggeligt udvalgte parceller. Jordbunden kombinerer generelt en leret struktur, der fremmer et kontrolleret vandsystem, med et højt indhold af sten, som på den ene side bidrager til tørringen og på den anden side har en meget positiv termisk virkning i druernes modningsfase. Skråningernes højde (160-400 meter) over Rhône-flodens tåge og deres orientering (mod nord/nordvest) forhindrer både overdrevet solskin og forårsfrost.

Klimaet i kommunen Gigondas gør det således muligt at drage fuld nytte af det provencalske klima: solskinnet og mistralvinden, en kold og tør vind, som begrænser udviklingen af kryptogamiske sygdomme og fremmer bærrenes naturlige koncentration, uden ulemperne herved takket være den beskyttelse, som Dentelles de Montmirail-bjergkæden tilbyder.

Alle disse faktorer kombineret med vinavlernes arbejde og knowhow, som bl.a. kommer til udtryk i valget af vinstokbestand og respekten for modningsprocessen ved at kræve obligatorisk sortering, har, igennem to århundreder, gjort det muligt at tildele Gigondas-vinene oprindelsesbetegnelsen og øge deres anseelse og frem for alt at bevare deres identitet.

9. Andre vigtige betingelser (emballering, mærkning, andre krav)

Område i umiddelbar nærhed

Retsgrundlag:

De nationale bestemmelser

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område, der ligger umiddelbart i nærheden, og som er genstand for undtagelsen vedrørende fremstilling, behandling og lagring af vinene, omfatter følgende kommuner i departementet Vaucluse: Aubignan, Le Barroux, Beaumes-de-Venise, Beaumont-du-Ventoux, Bédarrides, Bollène, Buisson, Caderousse, Cairanne, Camaret-sur-Aigues, Caromb, Carpentras, Châteauneuf-du-Pape, Courthezon, Le Crestet, Entrechaux, Faucon, Jonquières, Lafare, Lagarde-Paréol, Lamotte-du-Rhône, Lapalud, Loriol-du-Comtat, Malaucène, Mazan, Mondragon, Mornas, Orange, Piolenc, Puymeras, Rasteau, Roaix, La Roque-Alric, Sablet, Sainte-Cécile-les-Vignes, Saint-Hippolyte-le-Graveyron, Saint-Léger-du-Ventoux, Saint-Marcellin-lès-Vaison, Saint-Romain-en-Viennois, Saint-Roman-de-Malegarde, Sarrians, Séguret, Sérignan-du-Comtat, Sorgues, Suzette, Travaillan, Uchaux, Vacqueyras, Vaison-la-Romaine, Vedène, Villedieu, Violès og Visan.

Supplerende benævnelser i forbindelse med mærkningen

Retsgrundlag:

De nationale bestemmelser

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

a) På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at: — det drejer sig om en navngiven matrikelregistreret lokalitet — navnet fremgår af høstanmeldelsen.

b) På etiketten for vine med den kontrollerede oprindelsesbetegnelse er det tilladt at angive »Cru des Côtes du Rhône« eller »Vignobles de la Vallée du Rhône« som større geografisk enhed. Betingelserne for at angive den større geografiske enhed »Vignobles de la Vallée du Rhône« er fastlagt i den aftale, der er indgået mellem de forskellige berørte beskyttelses- og forvaltningsorganer.

Link til varespecifikationen

https://info.agriculture.gouv.fr/gedei/site/bo-agri/document_administratif-390b3134-5e0e-48c1-a6ed-8dae06798096

(1) EUT L 9 af 11.1.2019, s. 2.